Sverre Bagge
Sverre Bagge, f. 1942, norsk historiker, ansat ved Universitetet i Bergen 1974, fra 1991 som professor. Bagge er en af Nordens førende middelalderhistorikere og har været gæsteprofessor ved britiske og amerikanske universiteter. Siden 2003 er han leder af grundforskningsinstitutionen Centre for Medieval Studies. Af hans store videnskabelige og populære forfatterskab kan nævnes Den politiske ideologi i Kongespeilet (1980, disputats), Norge i dansketiden (1987, s.m. Knut Mykland) og Mennesket i middelalderens Norge (1998). Bagge er tillige bidragyder til en række historiske oversigtsværker.